Suvestinė redakcija nuo 2007-04-01 iki 2011-08-31

Nutarimas paskelbtas: Žin. 1997, Nr. 28-677, i. k. 0971100NUTA00000288

Nauja redakcija nuo 2007-04-01:

Nr. 299, 2007-03-28, Žin. 2007, Nr. 37-1372 (2007-03-31), i. k. 1071100NUTA00000299

LIETUVOS RESPUBLIKOS VYRIAUSYBĖ

NUTARIMAS

DĖL Profesinės karo tarnybos karių, karių savanorių ir kariūnų tarnybos ir aprūpinimo stažuotės ar mokymosi laikotarpiu sąlygų aprašo patvirtinimo

1997 m. kovo 27 d. Nr. 288

Vilnius

Vadovaudamasi Lietuvos Respublikos krašto apsaugos sistemos organizavimo ir karo tarnybos įstatymo (Žin., 1998, Nr. 49-1325; 2006, Nr. 72-2679) 49 straipsnio 2 dalimi, Lietuvos Respublikos Vyriausybė nutaria:

1. Patvirtinti Profesinės karo tarnybos karių, karių savanorių ir kariūnų tarnybos ir aprūpinimo stažuotės ar mokymosi laikotarpiu sąlygų aprašą (pridedama).

2. Nustatyti, kad šis nutarimas netaikomas Antrajame operatyvinių tarnybų departamente prie Krašto apsaugos ministerijos tarnaujantiems profesinės karo tarnybos kariams, pasiųstiems mokytis ar tobulinti kvalifikacijos.

MINISTRAS PIRMININKAS	GEDIMINAS VAGNORIUS

KRAŠTO APSAUGOS MINISTRAS	ČESLOVAS STANKEVIČIUS

Patvirtinta

Lietuvos Respublikos Vyriausybės

1997 m. kovo 27 d. nutarimu Nr. 288

(Lietuvos Respublikos Vyriausybės

2007 m. kovo 28 d. nutarimo Nr. 299 redakcija)

Profesinės karo tarnybos karių, karių savanorių ir kariūnų tarnybos ir aprūpinimo stažuotės ar mokymosi laikotarpiu sąlygų aprašas

I. BENDROSIOS NUOSTATOS

1. Profesinės karo tarnybos karių, karių savanorių ir kariūnų tarnybos ir aprūpinimo stažuotės ar mokymosi laikotarpiu sąlygų aprašas (toliau vadinama – šis Aprašas) reglamentuoja profesinės karo tarnybos karių, karių savanorių (toliau vadinama – kariai), pasiųstų stažuotis ar mokytis į Lietuvos ar užsienio mokymo institucijas, kitas valstybės ar savivaldybių institucijas ar įstaigas (toliau vadinama – įstaigos), tarptautines organizacijas ar institucijas, Europos Sąjungos institucijas ar įstaigas, Europos Komisijos ar Europos Tarybos įsteigtas institucijas, Europos Komisijos ir Europos Sąjungos valstybių narių bendrai įsteigtas organizacijas (konsorciumus), užsienio valstybių institucijas (toliau vadinama – užsienio ar tarptautinė institucija), ir kariūnų, pasiųstų mokytis į užsienio mokymo institucijas, tarnybos ir aprūpinimo stažuotės ar mokymosi laikotarpiu sąlygas, su stažuote ar mokymu susijusių išlaidų apmokėjimą ir stažuotės ar mokymo baigimą patvirtinančių dokumentų pateikimą.

2. Studijuojančių Generolo Jono Žemaičio Lietuvos karo akademijoje kariūnų, pasiųstų stažuotis ar mokytis į Lietuvos mokymo institucijas ar įstaigas, tarnybos ir aprūpinimo sąlygas reglamentuoja Generolo Jono Žemaičio Lietuvos karo akademijos statutas, patvirtintas Lietuvos Respublikos Vyriausybės 1999 m. rugpjūčio 10 d. nutarimu Nr. 896 (Žin., 1999, Nr. 69-2196; 2003, Nr. 101-4551), ir kiti teisės aktai.

3. Šiame Apraše vartojamos sąvokos:

Stažuotė – karių neformalus švietimas pagal įvairias švietimo poreikių tenkinimo, kvalifikacijos tobulinimo, papildomos kompetencijos įgijimo programas, susijusias su karių teorinių ir praktinių įgūdžių lavinimu, įskaitant tęstinį profesinį mokymą.

Mokymas – karių ir kariūnų formalusis švietimas, vykstantis pagal teisės aktų nustatyta tvarka patvirtintas ir įregistruotas ugdymo programas, kurias baigus įgyjamas aukštesnysis arba aukštasis išsilavinimas ir (ar) kvalifikacija.

Mokymo institucija – Lietuvos ar užsienio švietimo įstaiga, taip pat ir karo mokymo institucija.

4. Kitos šiame Apraše vartojamos sąvokos atitinka Lietuvos Respublikos krašto apsaugos sistemos organizavimo ir karo tarnybos įstatyme (Žin., 1998, Nr. 49-1325) ir Lietuvos Respublikos švietimo įstatyme (Žin., 1991, Nr. 23-593; 2003, Nr. 63-2853) vartojamas sąvokas.

5. Kariai ir kariūnai stažuotis ar mokytis siunčiami krašto apsaugos ministro ar jo įgalioto asmens įsakymu, kuriame nurodomas siunčiamo kario (kariūno) vardas, pavardė, kario laipsnis, valstybė, jeigu stažuotė ar mokymas vyksta užsienyje, stažuotės ar mokymosi laikotarpis ir stažuotės ar mokymo išlaidos, kurias apmokės šio Aprašo 19 punkte nurodyta krašto apsaugos sistemos institucija ar jos padalinys.

6. Su kariais ir kariūnais, siunčiamais stažuotis ar mokytis ilgiau kaip 3 mėnesiams, sudaroma mokymosi (stažuotės) sutartis. Standartines mokymosi (stažuotės) sutarties sąlygas ir ilgesnių kaip 3 mėnesių trukmės stažuočių ir mokymų, į kuriuos siunčiamiems kariams ir kariūnams nereikia sudaryti mokymosi (stažuotės) sutarties, sąrašą nustato krašto apsaugos ministras.

II. KARIŲ, pasiųstų STAŽUOTIS AR MOKYTIS Į lIETUVOS MOKYMO INSTITUCIJAS AR KITAS ĮSTAIGAS, TARNYBOS IR APRŪPINIMO sąlygos

7. Pasiųstiems stažuotis ar mokytis į Lietuvos mokymo institucijas ar kitas įstaigas:

7.1. profesinės karo tarnybos kariams mokamas vidutinis atlyginimas ir paliekamos iki išsiuntimo taikytos aprūpinimo sąlygos, taip pat sumokamas stažuotės ar mokymo (dalyvio) mokestis ar registravimosi išlaidos, kelionės į stažuotės ar mokymo vietą ir atgal visų rūšių keleiviniu transportu (išskyrus taksi) išlaidos ir, kai nėra galimybės aprūpinti tarnybine gyvenamąja patalpa, šio Aprašo 19 punkte nurodytos krašto apsaugos sistemos institucijos ar jos padalinio vadovo sprendimu gali būti apmokamos gyvenamojo ploto nuomos išlaidos;

7.2. kariams savanoriams (aktyviojo kariuomenės rezervo prievolininkams) mokamas Lietuvos Respublikos Vyriausybės 1998 m. lapkričio 20 d. nutarimu Nr. 1353 „Dėl profesinės karo tarnybos karių, karių savanorių ir aktyviojo rezervo karių tarnybos apmokėjimo sąlygų“ (Žin., 1998, Nr. 104-2873; 2006, Nr. 99-3847) nustatyto dydžio tarnybinis atlyginimas, sumokamas stažuotės ar mokymo (dalyvio) mokestis ar registravimosi išlaidos, kelionės į stažuotės ar mokymo vietą ir atgal visų rūšių keleiviniu transportu (išskyrus taksi) išlaidos ir, kai nėra galimybės aprūpinti bendra tarnybine gyvenamąja patalpa, šio Aprašo 19 punkte nurodytos krašto apsaugos sistemos institucijos ar jos padalinio vadovo sprendimu gali būti apmokamos gyvenamojo ploto nuomos išlaidos. Šie kariai aprūpinami maistu pagal karių mitybos fiziologines normas, patvirtintas Lietuvos Respublikos Vyriausybės 1997 m. spalio 24 d. nutarimu Nr. 1178 (Žin., 1997, Nr. 98-2491), arba jiems išmokama Lietuvos Respublikos Vyriausybės 2000 m. rugsėjo 29 d. nutarimu Nr. 1181 „Dėl maitinimosi išlaidų piniginės kompensacijos dydžio nustatymo ir mokėjimo kariams bei šauktiniams, neaprūpinamiems maistu“ (Žin., 2000, Nr. 84-2555) nustatyto dydžio maitinimosi išlaidų piniginė kompensacija.

III. KARIŲ, PASIŲSTŲ STAŽUOTIS AR MOKYTIS Į UŽSIENIO MOKYMO AR KITAS UŽSIENIO AR TARPTAUTINES INSTITUCIJAS, TARNYBOS IR APRŪPINIMO SĄLYGOS

8. Pasiųstiems stažuotis ar mokytis į užsienio mokymo ar kitas užsienio ar tarptautines institucijas profesinės karo tarnybos kariams mokamas vidutinis atlyginimas ir iki išvykimo priklausę butpinigiai, kariams savanoriams – Lietuvos Respublikos Vyriausybės 1998 m. lapkričio 20 d. nutarimu Nr. 1353 nustatyto dydžio tarnybinis atlyginimas.

9. Kariams, pasiųstiems stažuotis ar mokytis į užsienio mokymo ar kitas užsienio ar tarptautines institucijas:

9.1. trumpiau kaip 30 kalendorinių dienų (neskaitant kelionės laiko), taikomos Tarnybinių komandiruočių išlaidų apmokėjimo biudžetinėse įstaigose taisyklėse, patvirtintose Lietuvos Respublikos Vyriausybės 2004 m. balandžio 29 d. nutarimu Nr. 526 (Žin., 2004, Nr. 74-2555), nustatytos tarnybinių komandiruočių į užsienio valstybes išlaidų apmokėjimo sąlygos;

9.2. ilgiau kaip 30 kalendorinių dienų, visą stažuotės ar mokymosi laiką:

9.2.1. mokami dienpinigiai, kurių dydį – ne daugiau už finansų ministro patvirtintą dienpinigių užsienio valstybėje normą, – atsižvelgdamas į mokymų ar stažuotės lygmenį ir išlaikymo užsienio mokymo ar kitoje užsienio ar tarptautinėje institucijoje sąlygas pagal siunčiamų karių turimų laipsnių grupes, nustato krašto apsaugos ministras;

9.2.2. apmokamos gyvenamojo ploto nuomos išlaidos, kurių dydį, neviršydamas finansų ministro patvirtintų gyvenamojo ploto nuomos užsienio valstybėje normų, nustato krašto apsaugos ministras;

9.2.3. apmokamos kelionės į stažuotės ar mokymo vietą ir atgal, kelionės į Lietuvą ir atgal dėl svarbių šeiminių aplinkybių (šeimos narių sunkios ligos, mirties ir kita), taip pat su kelione susijusios (dokumentų, susijusių su išvykimu, tvarkymo, įskaitant vykstančiųjų į užsienį kelionių draudimą, kurį gali sudaryti sveikatos draudimas, draudimas nuo nelaimingų atsitikimų, kelionės bagažo draudimas, civilinės atsakomybės draudimas) išlaidos;

9.2.4. apmokamas stažuotės ar mokymo (dalyvio) mokestis ar registravimosi išlaidos, užsienio kalbos mokėjimo lygio nustatymo ir kitos su stažuote ar mokymu užsienio mokymo ar kitose užsienio ar tarptautinėje institucijose susijusios išlaidos;

9.3. gali būti skiriami suvenyrai, leidiniai ir kitos priemonės, skirtos reprezentuoti Lietuvos Respublikos krašto apsaugos sistemos institucijai ar jos padaliniui.

10. Kariams, pasiųstiems stažuotis ar mokytis į užsienio mokymo ar kitas institucijas, kuriose jie neišlaikomi, ilgiau kaip 30 kalendorinių dienų, priimančiosios užsienio valstybės mokymo ar kitos užsienio ar tarptautinės institucijos kvietime arba su šiomis institucijomis sudarytuose susitarimuose numatytos išlaikymo išlaidos apmokamos iš šio Aprašo 19 punkte nurodytai krašto apsaugos sistemos institucijai ar jos padaliniui tam tikslui skirtų Lietuvos Respublikos valstybės biudžeto asignavimų pagal krašto apsaugos ministro ar jo įgalioto asmens patvirtintą sąmatą.

11. Dienpinigiai kariams išmokami už einamąjį mėnesį ne vėliau kaip iki to mėnesio

10 dienos.

12. Užsienio mokymo ar kitų užsienio ar tarptautinių institucijų patvirtintų stažuotės ar mokymo programoje numatytų ilgesnių kaip savaitės trukmės atostogų metu:

12.1. profesinės karo tarnybos kariui jo prašymu teisės aktų nustatyta tvarka gali būti suteiktos atitinkamos trukmės karių atostogos ir apmokamos kelionės į Lietuvą ir atgal išlaidos. Kelionėje išbūtas laikas įskaitomas į atostogų laiką. Karių atostogų metu už dienas, išbūtas Lietuvoje, dienpinigiai nemokami, o mokama Lietuvos Respublikos Vyriausybės 2000 m. rugsėjo 29 d. nutarimu Nr. 1181 nustatyto dydžio maitinimosi išlaidų piniginė kompensacija;

12.2. kariui savanoriui (aktyviojo kariuomenės rezervo prievolininkui) jo prašymu apmokamos kelionės į Lietuvą ir atgal išlaidos. Šių atostogų metu kariams savanoriams (aktyviojo kariuomenės rezervo prievolininkams) už dienas, išbūtas Lietuvoje, dienpinigiai nemokami.

13. Karių kelionės į Lietuvą ir atgal dėl svarbių šeiminių aplinkybių (šeimos narių sunkios ligos, mirties ir kita) atveju už dienas, išbūtas Lietuvoje, dienpinigiai nemokami, o mokama Lietuvos Respublikos Vyriausybės 2000 m. rugsėjo 29 d. nutarimu Nr. 1181 nustatyto dydžio maitinimosi išlaidų piniginė kompensacija.

IV. kariūnų, pasiųstų mokytis Į UŽSIENIO MOKYMO institucijas, TARNYBOS IR APRŪPINIMO sąlygos

14. Lietuvos Respublikos piliečiai, krašto apsaugos ministro nustatyta tvarka atrinkti ir įstoję į užsienio karo mokymo institucijas šių institucijų kvietimu, siunčiami mokytis jiems suteikus kariūno statusą.

15. Kariūnams, užsienio karo mokymo institucijų kvietimu ar pagal tarptautines studentų mainų programas krašto apsaugos ministro ar jo įgalioto asmens įsakymu pasiųstiems mokytis užsienio mokymo institucijoje, visą mokymo laiką, įskaitant laiką, išbūtą kelionėje, mokama 5 minimalių gyvenimo lygių dydžio stipendija per mėnesį, kuriai taikomi gyvenimo lygio vietos koeficientai, patvirtinti Lietuvos Respublikos Vyriausybės 1999 m. lapkričio 5 d. nutarimu Nr. 1235 (Žin., 1999, Nr. 95-2750; 2005, Nr. 137-4931). Krašto apsaugos ministras gali nustatyti ir taikyti kariūnų stipendijai gyvenimo lygio vietos koeficientus, kurie nepatvirtinti Lietuvos Respublikos Vyriausybės 1999 m. lapkričio 5 d. nutarimu Nr. 1235, neviršydamas didžiausio tos valstybės, į kurią kariūnas siunčiamas mokytis, miestui nustatyto gyvenimo lygio vietos koeficiento. Gyvenimo lygio vietos koeficientai kariūnų atostogų Lietuvoje metu stipendijoms netaikomi.

16. Stipendija kariūnams išmokama už einamąjį mėnesį ne vėliau kaip iki to mėnesio

10 dienos.

17. Kariūnams, pasiųstiems mokytis užsienio mokymo institucijose, apmokamos:

17.1. kelionės į mokymo vietą ir atgal išlaidos, taip pat ilgesnių kaip savaitės trukmės mokymo programoje numatytų atostogų metu ir dėl svarbių šeiminių aplinkybių (šeimos narių sunkios ligos, mirties ir kita) kelionės į Lietuvą ir atgal išlaidos;

17.2. mokymo (dalyvio) mokestis, užsienio kalbos mokėjimo lygio nustatymo ir kitos su stojimu ir mokymu užsienio mokymo institucijoje susijusios išlaidos;

17.3. kitos su kelione susijusios (dokumentų, susijusių su išvykimu, tvarkymo, įskaitant vykstančiųjų į užsienį kelionių draudimą, kurį gali sudaryti sveikatos draudimas, draudimas nuo nelaimingų atsitikimų, kelionės bagažo draudimas, civilinės atsakomybės draudimas) išlaidos.

18. Kariūnams, pasiųstiems mokytis į užsienio mokymo institucijas, kuriose jie neišlaikomi, gali būti:

18.1. apmokamos gyvenamojo ploto nuomos išlaidos, kurių dydį, neviršijant finansų ministro patvirtintų gyvenamojo ploto nuomos užsienio valstybėje normų, nustato krašto apsaugos ministras;

18.2. išmokami dienpinigiai, kurių dydį, neviršijant 30 procentų finansų ministro patvirtintų dienpinigių užsienio valstybėje normos, nustato krašto apsaugos ministras.

V. STAŽUOTĖS AR MOKYMO IŠLAIDŲ APMOKĖJIMAS

19. Kariams ir kariūnams visos šiame Apraše nurodytos išlaidos apmokamos iš krašto apsaugos sistemos institucijai ar jos padaliniui, kuriame jie tarnavo (ar buvo priskirti) iki išvykdami, o perkeltiems į laikinąjį profesinės karo tarnybos personalo rezervą – iš krašto apsaugos sistemos institucijos, administruojančios laikinąjį profesinės karo tarnybos personalo rezervą, tam tikslui numatytų Krašto apsaugos ministerijai skirtų Lietuvos Respublikos valstybės biudžeto asignavimų.

20. Siunčiamam stažuotis ar mokytis kariui ar kariūnui gali būti išmokamas avansas, kurio dydis neturi viršyti numatomų stažuotės ar mokymo išlaidų.

21. Profesinės karo tarnybos karių vidutinis atlyginimas apskaičiuojamas vadovaujantis Profesinės karo tarnybos karių vidutinio atlyginimo apskaičiavimo tvarkos aprašu, patvirtintu Lietuvos Respublikos Vyriausybės 2007 m. sausio 11 d. nutarimu Nr. 32 (Žin., 2007, Nr. 6-270). Jeigu pasikeitus kario tarnybinio atlyginimo koeficientui vidutinis tarnybos dienos atlyginimas yra didesnis už mokėtą prieš tai vidutinį tarnybos dienos atlyginimą, taikomas didesnis vidutinis tarnybos dienos atlyginimas.

22. Su mokymu ar stažuote susijusios išlaidos, jeigu jas atlygina Lietuvos ar užsienio mokymo institucija ar kita įstaiga, užsienio ar tarptautinė institucija, neapmokamos. Jeigu su stažuote ar mokymu susijusias išlaidas Lietuvos ar užsienio mokymo institucija ar kita įstaiga, užsienio ar tarptautinė institucija apmoka iš dalies, šio Aprašo 19 punkte nurodyta krašto apsaugos sistemos institucija ar jos padalinys apmoka neapmokėtą išlaidų dalį.

23. Su karių stažuote ar mokymu Lietuvos ar užsienio mokymo institucijose ar kitose įstaigose, užsienio ar tarptautinėse institucijose ir su kariūnų mokymu užsienio mokymo institucijose susijusių išlaidų apmokėjimo tvarką nustato krašto apsaugos ministras.

VI. BAIGIAMOSIOS NUOSTATOS

24. Kariai, baigę stažuotis ar mokytis, per 14 dienų nuo sugrįžimo iš stažuotės ar mokymo pateikia krašto apsaugos sistemos institucijos ar jos padalinio, kuriame tarnavo išvykdami ar į kurio laikinąjį profesinės karo tarnybos personalo rezervą yra perkelti, vadovui stažuotės ar mokymo baigimą patvirtinantį dokumentą ir kitą informaciją.

______________

Priedo pakeitimai:

Nr. 603, 2005-06-01, Žin., 2005, Nr. 70-2534 (2005-06-04), i. k. 1051100NUTA00000603

Nr. 299, 2007-03-28, Žin., 2007, Nr. 37-1372 (2007-03-31), i. k. 1071100NUTA00000299

Pakeitimai:

1.

Lietuvos Respublikos Vyriausybė, Nutarimas

Nr. 821, 1997-07-25, Žin., 1997, Nr. 72-1835 (1997-08-01), i. k. 0971100NUTA00000821

Dėl Lietuvos Respublikos Vyriausybės 1997 m. kovo 27 d. nutarimo Nr. 288 "Dėl Krašto apsaugos sistemos karių stažuotės ir mokymosi užsienyje nuostatų patvirtinimo" dalinio pakeitimo

2.

Lietuvos Respublikos Vyriausybė, Nutarimas

Nr. 603, 2005-06-01, Žin., 2005, Nr. 70-2534 (2005-06-04), i. k. 1051100NUTA00000603

Dėl Lietuvos Respublikos Vyriausybės 1997 m. kovo 27 d. nutarimo Nr. 288 "Dėl Krašto apsaugos sistemos karių stažuotės ir mokymosi užsienyje nuostatų patvirtinimo" pakeitimo

3.

Lietuvos Respublikos Vyriausybė, Nutarimas

Nr. 1093, 2006-10-31, Žin., 2006, Nr. 118-4491 (2006-11-04), i. k. 1061100NUTA00001093

Dėl Antrajame operatyvinių tarnybų departamente prie Krašto apsaugos ministerijos tarnaujančių profesinės karo tarnybos karių ir civilinę krašto apsaugos tarnybą atliekančių valstybės tarnautojų, pasiųstų mokytis ar tobulinti kvalifikaciją, tarnybos ir aprūpinimo mokymosi ar kvalifikacijos tobulinimo laikotarpiu tvarkos aprašo patvirtinimo

4.

Lietuvos Respublikos Vyriausybė, Nutarimas

Nr. 299, 2007-03-28, Žin., 2007, Nr. 37-1372 (2007-03-31), i. k. 1071100NUTA00000299

Dėl Lietuvos Respublikos Vyriausybės 1997 m. kovo 27 d. nutarimo Nr. 288 "Dėl Karių, pasiųstų stažuotis ar mokytis, tarnybos ir aprūpinimo stažuotės ar mokymosi laikotarpiu tvarkos aprašo patvirtinimo" pakeitimo